‘วรรณ’เชียร์ซื้อ 1 VALD ลงหุ้นเล็กแจ๋ว
&nbsp;
21 ส.ค. 2554

โพสต์ทูเดย์ — บลจ.วรรณ เชียร์ลงทุนหุ้นขนาดเล็กผ่านกองทุน 1VALD ชูครึ่งปีแรกผลตอบแทน 11% เหนือดัชนีหุ้น 
น.ส.ทิวารัตน์ เตชะมีเกียรติชัย กรรมการผู้ช่วยกรรมการผู้จัดการ บริษัทหลักทรัพย์จัดการกองทุนรวม (บลจ.) วรรณ เปิดเผยว่า ดัชนีตลาดหลักทรัพย์ (SET) ตั้งแต่ต้นปีจนถึงวันที่ 30 มิ.ย. 2553 เพิ่มขึ้น 8.55% ขณะที่ดัชนี SET50 ขึ้นเพียง 5.14% โดยราคาหุ้นขนาดเล็กปรับตัวเพิ่มขึ้นมากกว่าหุ้นขนาดใหญ่ จนทำให้ SET ห่างจากดัชนีของ SET50 ถึง 3.41% 
หากดูที่อัตราการจ่ายเงินปันผลเฉลี่ยของตลาดหลักทรัพย์ไทยอยู่ที่ระดับประมาณ 4.10% ซึ่งมากกว่าอัตราดอกเบี้ยเงินฝาก แต่ถ้าดูอัตราการจ่ายเงินปันผลของหุ้นที่มีขนาดเล็ก หักเงินปันผลของหุ้นขนาดใหญ่ จะอยู่ที่ระดับ 4.9% ทำให้นักลงทุนสามารถหาหุ้นที่มีการจ่ายเงินปันผลที่มากกว่า 5% ได้ในหุ้นขนาดเล็ก จึงเป็นจุดสำคัญที่ดึงดูดนักลงทุนให้เข้ามาในตลาดหุ้น
หากไปดูอัตราการเติบโตของผลกำไรในปีนี้โดยเฉลี่ยทั้งตลาดอยู่ประมาณ 16.2% และหากเอาอัตราการเติบโตของผลกำไรในกลุ่มธนาคารและพลังงานออก จะพบว่าอัตราการเติบโตของผลกำไรจะมากขึ้น คือ อยู่ที่ระดับ 24.5% ชี้ให้เห็นว่าหุ้นขนาดเล็กจะมีอัตราการเติบโตของผลกำไรสูงกว่าหุ้นขนาดใหญ่อย่างเห็นได้ชัด 
“เช่นเดียวกับกองทุนเปิดวรรณเอ เอ็ม คุณค่าปันผล (1VALD) ที่ให้น้ำหนักการลงทุนในหุ้นขนาดเล็กมากกว่าเกณฑ์มาตรฐาน โดยมีผลตอบแทนตั้งแต่ต้นปี 11.31% ซึ่งมากกว่าผลตอบแทนของตลาดหุ้น หากนักลงทุนสนใจจะลงทุนหุ้นขนาดเล็ก กองทุนนี้เป็นทางเลือกหนึ่งซึ่งซื้อขายได้ทุกวันทำการ นโยบายจ่ายเงินปันผลไม่เกินปีละ 2 ครั้ง” น.ส.ทิวารัตน์ กล่าว